การพบเห็นตัวตลกในปี 2016

การพบเห็นตัวตลกในปี 2016 เป็นรายงานเกี่ยวกับผู้คนที่ปลอมตัวเป็นตัวตลกชั่วร้ายในสถานที่ที่ไม่เหมาะสม เช่น ใกล้ป่าหรือโรงเรียน เหตุการณ์ดังกล่าวได้รับการรายงานในสหรัฐอเมริกา แคนาดา ออสเตรเลีย สหราชอาณาจักร ต่อมามีรายงานในประเทศและเขตพื้นที่อื่นๆ ตั้งแต่เดือนสิงหาคม 2016 การพบเห็นดังกล่าวมีรายงานครั้งแรกใน เมืองกรีนเบย์ รัฐวิสคอนซิน ซึ่งเป็นเพียงกลยุทธ์การตลาดของ ภาพยนตร์สยองขวัญเรื่องหนึ่ง ต่อมาปรากฏการณ์ดังกล่าวได้แพร่กระจายไปยังเมืองอื่นๆ มากมายในสหรัฐอเมริกา เมื่อกลางเดือนตุลาคม ค.ศ. 2016 มีรายงานการพบเห็นและการโจมตีตัวตลกในเกือบทุกรัฐของสหรัฐอเมริกา 9 ใน 13 จังหวัดและดินแดนของแคนาดา และในอีก 18 ประเทศทั่วโลก
ก่อนที่จะเกิดเหตุการณ์แพร่กระจายในปี 2016 ตั้งแต่ปี 2013 เป็นต้นมา ก็มีการพบเห็นผู้คนแต่งตัวเป็นตัวตลกในสถานการณ์แปลกๆ หรือไม่เข้ากันมากมายทั่วโลก การแพร่กระจายของวิดีโอและรูปภาพเกี่ยวกับการพบเห็นเหตุการณ์เหล่านี้แพร่กระจายผ่านทางโพสต์บนโซเชียลมีเดียและมีการแชร์เนื้อหาดังกล่าวอย่างแพร่หลาย
ไทม์ไลน์และผลกระทบที่เกิดขึ้น.
การพบเห็นช่วงแรก.
เหตุการณ์หนึ่งที่อาจเป็นไปได้ว่าเป็นจุดเริ่มต้นของเหตุการณ์ดังกล่าว คือการพบเห็น "ตัวตลกน่าขนลุก" ที่ เมืองนอร์ธแธมป์ตัน ประเทศอังกฤษในปี 2013 การพบเห็นตัวตลกในเมืองนอร์ธแธมป์ตัน เกิดขึ้นระหว่างเดือนกันยายนและตุลาคม 2013 โดยเป็นผลงานของผู้สร้างภาพยนตร์ท้องถิ่น 3 คน ได้แก่ อเล็กซ์ พาวเวลล์ เอลเลียต ซิมป์สัน และลุค อูบานสกี ตัวตลกมีรูปลักษณ์ที่คล้ายกับเพนนีไวส์ ตัวตลกเต้นรำ จากหนังสือ "อิท" ของ สตีเวน คิง ทั้งสามคนได้สร้างเพจเฟซบุ๊กให้กับ "ตัวตลกแห่งนอร์ธแธมป์ตัน" และใช้การปรากฏตัวเพื่อดึงดูดผู้เข้าชมมายังเพจ 
ในเดือนมีนาคม 2014 แมทธิว โมโลนี จากเปรูจา เจ้าของช่องยูทูบ ดีเอ็มแพรงส์ เริ่มแต่งตัวเป็นตัวตลกชั่วร้ายและทำให้ผู้คนที่ผ่านไปมาหวาดกลัว โดยวิดีโอของเขามียอดชมหลายร้อยล้านครั้ง การพบเห็นจำนวนมากเกิดขึ้นในรัฐแคลิฟอร์เนีย สหรัฐอเมริกา ในเดือนตุลาคม 2014 โดยมีศูนย์กลางอยู่ที่ "ตัวตลกวาสโก" เนื่องจากส่วนใหญ่เหตุเกิดในพื้นที่เมืองวาสโก รัฐแคลิฟอร์เนีย โดยมีรูปถ่ายมากมายปรากฏอยู่ในโซเชียลมีเดีย 
สารคดีตอนหนึ่งที่ใช้ชื่อว่า "ทำไมตัวตลกถึงน่ากลัว?" เป็นส่วนหนึ่งของสารคดีในปี 2014 เรื่อง "คิลเลอร์ลีเจนด์" ผู้สร้างสารคดีเดินทางไปยังชิคาโกเพื่อสำรวจความตื่นกลัวตัวตลกที่เคยเกิดขึ้นในปี 1991 และอีกครั้งในปี 2008 โดยเชื่อมโยงกับฆาตกรต่อเนื่องชื่อ จอห์น เวย์น เกซี และความตื่นตระหนกที่เกิดจากคนแปลกหน้า โดยในช่วงเวลานี้ของปี 2014 การพบเห็นตัวตลกครั้งแรกๆ เกิดขึ้นในสหรัฐอเมริกา รวมถึงการพบเห็นตัวตลกครั้งแรกในสเตเทนไอแลนด์ รัฐนิวยอร์กด้วย 
มีผู้พบเห็นบุคคลที่สวมชุดตัวตลกในสุสานแห่งหนึ่งในเมืองชิคาโก ในเดือนกรกฎาคม 2015 เหตุการณ์นี้เกิดขึ้นเมื่อคนในพื้นที่สองคนสังเกตเห็น "ตัวตลกน่าขนลุก" ปีนประตูสุสานโรสฮิลล์ในตอนดึก หลังจากที่ตัวตลกเข้าไปในสุสาน มันก็หันหน้าไปยังคนในพื้นที่ และเริ่มโบกมือช้าๆ ในขณะที่พวกเขาบันทึกวิดีโอ หลังจากโบกมือไปไม่กี่วินาที ตัวตลกก็วิ่งเข้าไปในบริเวณป่าที่มืดและไม่มีใครเห็นเขาอีกเลย การสอบสวนของตำรวจเกี่ยวกับการพบเห็นดังกล่าวไม่ได้นำไปสู่การจับกุมใดๆ 
การพบเห็นในปี 2016 และผลกระทบที่เกิดขึ้น.
ในช่วงต้นเดือนสิงหาคม 2016 ปรากฏการณ์ตัวตลกเริ่มขึ้นในเมืองกรีนเบย์ รัฐวิสคอนซิน และตามรายงานของสำนักพิมพ์"เดอะนิวยอร์กไทมส์" ระบุว่ามีการพบเห็นตัวตลกในเขตกรีนวิลล์ รัฐเซาท์แคโรไลนา ต่อมาในช่วงปลายเดือนสิงหาคม ในเขตกรีนวิลล์มีข่าวลือว่าตัวตลกพยายามล่อเด็กๆเข้าไปในป่าด้วยเงินหรือเดินเตร็ดเตร่ไปมา เหตุการณ์ทำนองเดียวกันเกิดขึ้นอีกครั้งเมื่อมีผู้พบเห็นตัวตลกในเมืองวินสตัน-เซเลม รัฐนอร์ธแคโรไลนากำลังนำขนมมาแจกเด็กๆ ต่อมาตัวตลกได้หลบหนีไปเมื่อตำรวจมาถึง ภาพถ่ายห้าภาพของตัวตลกน่าขนลุกที่กำลังเดินเพ่นพ่านอยู่ในลานจอดรถว่างใต้สะพานในย่านใจกลางเมืองกรีนเบย์ตอนกลางคืนเริ่มแพร่กระจายในอินเทอร์เน็ตเมื่อวันที่ 1 สิงหาคม 2016 หลังจากนั้นไม่นานก็มีการสร้างเพจเฟซบุ๊กขึ้นมาโดยอ้างว่าตัวตลกนั้นมีชื่อว่า "แก๊กซ์" ในวันต่อๆ มา ภาพดังกล่าวถูกพูดถึงในสื่อข่าวต่างๆ มากมาย รวมถึง ฟ็อกซ์นิวส์ และ "ยูเอสเอทูเดย์" ข้อสงสัยที่ว่าตัวละครนี้มีความเกี่ยวข้องกับภาพยนตร์สยองขวัญได้รับการยืนยันเมื่อผู้สร้างภาพยนตร์ชาววิสคอนซินประกาศว่าภาพดังกล่าวเป็นการโพรโมททางการตลาดของภาพยนตร์สั้นเรื่อง "แก๊กซ์" ที่ยังไม่ได้เผยแพร่ในตอนนั้น ภาพยนตร์เรื่องนี้ฉายรอบปฐมทัศน์ในปี 2018 โดยฉายในโรงภาพยนตร์แบบจำกัดรอบและออกฉายแบบวีโอดี ในเดือนกันยายน 2019 
หลังจากเหตุการณ์พบเจอตัวตลกในวิสคอนซิน เหตุการณ์ตัวตลกอื่นๆมากมายเริ่มเกิดขึ้นทั่วสหรัฐอเมริกาในช่วงปลายเดือนสิงหาคม 2016 ต่อมาในช่วงต้นเดือนตุลาคมปีเดียวกัน มีรายงานเหตุการณ์เพิ่มเติมในแคนาดา และเกิดเหตุการณ์ตัวตลกครั้งแรกในสหราชอาณาจักรและออสเตรเลีย ชาวอังกฤษเกิดความ "หวาดผวา" และเกิดแรงกดดันอย่างมหาศาลต่อเจ้าหน้าที่ตำรวจ 
ตามรายงานของ"เดอะนิวยอร์กไทมส์" การพบเห็นตัวตลกส่งผลให้มีผู้ถูกจับกุมอย่างน้อย 12 รายทั่วสหรัฐอเมริกาและมีผู้เสียชีวิต 1 รายในเมืองเรดดิง รัฐเพนซิลเวเนีย เด็กชายวัย 16 ปีถูกแทงเสียชีวิตโดยผู้บุกรุกที่สวมหน้ากากตัวตลก ข้อกล่าวหาหลักๆที่เกี่ยวข้องกับการพบเห็นตัวตลกได้แก่ การแจ้งความเท็จ การคุกคาม และการไล่ตามผู้คน 
ตลอดช่วงระยะเวลานี้ เว็บไซต์โซเชียลมีเดียบนอินเทอร์เน็ตมีการโพสต์มากมายที่เกี่ยวข้องกับปรากฏการณ์ที่เกิดขึ้น แรนดี คริสเตนเซน ประธานสมาคมตัวตลกโลก แสดงจุดยืนต่อต้านกระแสคนที่แต่งตัวเป็นตัวตลกเพื่อทำให้ผู้คนกลัว คณะละครสัตว์ และธุรกิจที่เกี่ยวข้องกับตัวตลกอื่นๆได้รับผลกระทบเป็นวงกว้าง ในเดือนตุลาคม 2016 แมคโดนัลด์ตัดสินใจว่าโรนัลด์ แมคโดนัลด์ จะไม่แสดงตัวต่อสาธารณะเนื่องจากเหตุการณ์ดังกล่าว นักสังคมวิทยาเรียกปี 2016 ว่าเป็น "ช่วงเวลาที่เลวร้ายสำหรับการเป็นตัวตลกอาชีพ" กระแสความนิยมฆาตกรตัวตลกส่งผลให้ยอดขายชุดตัวตลกเพิ่มขึ้นอย่างมากในเมืองกลาสโกว์และบริเวณใกล้เคียงของประเทศสกอตแลนด์ ในช่วงวันฮาโลวีนชาวฟลอริดาบางคนที่กังวลถึงความปลอดภัยตัดสินใจพกอาวุธไปเล่นกิจกรรมทริกออร์ทรีต 
คำเตือน.
ในวันที่ 12 ตุลาคมสถานทูตรัสเซียในลอนดอนได้ออกคำเตือนถึงพลเมืองรัสเซียและอังกฤษเกี่ยวกับการขู่กรรโชกในชุดตัวตลก 
ต่อมาวันที่ 13 ตุลาคม ตำรวจฟิจิได้เตือนประชาชนไม่ให้เข้าไปเกี่ยวข้องกับเหตุการณ์ดังกล่าว 
การงดการจำหน่ายและห้ามสวมใส่ชุดตัวตลก.
ร้านค้าหลายแห่งในนิวซีแลนด์ได้นำชุดตัวตลกออกจากชั้นวางสินค้า ในสหรัฐอเมริกา โรงเรียนมัธยมศึกษาเขตอีสต์ไซด์ยูเนียน, โรงเรียนมัธยมศึกษาเขตเวสต์มิลฟอร์ต, โรงเรียนในเขตโอไฮโอ และโรงเรียนชุมชนสปริงบอโร ได้ออกกฎห้ามสวมชุดตัวตลกและหน้ากากตัวตลกทั้งหมดโดยเด็ดขาด ห้างทาร์เกตได้ถอดหน้ากากตัวตลกออกจากเว็บไซต์และร้านค้าเนื่องจากเหตุการณ์ดังกล่าว หมู่บ้านแคแนเดียนไทร์ ในเมืองเมมแรมคุก รัฐนิวบรันสวิก ขอให้ชาวบ้านไม่แต่งตัวเป็นตัวตลกในวันฮาโลวีน พนักงานของสวนสนุกได้รับคำสั่งให้ถอดชุดสยองขวัญและลบการแต่งหน้าก่อนออกจากงาน 
การข่มขู่โจมตีของตัวตลก.
ในวันที่ 25 ตุลาคม 2016 สำนักข่าวหลายแห่งรายงานเกี่ยวกับเหตุการณ์ "การกวาดล้าง" หรือ "การโจมตี" ที่ถูกกล่าวหาว่าเกิดจากตัวตลกโดยคาดว่าจะเกิดขึ้นในวันฮาโลวีนอีฟ ถึงแม้จะไม่มีการโจมตีแบบ "กวาดล้าง" เกิดขึ้นในวงกว้างตามที่มีการข่มขู่ไว้ แต่ครอบครัวหนึ่งจากฟลอริดาก็ถูกโจมตีในวันที่ 31 ตุลาคม 2016 โดยกลุ่มคนประมาณ 20 คนซึ่งสวมหน้ากากตัวตลก (และหน้ากากที่ออกแบบตามภาพยนตร์เรื่อง "คืนอำมหิต") โดยท้ายที่สุดตำรวจไม่มีการจับกุมใดๆ 
การตามหา.
นักศึกษาจาก มหาวิทยาลัยเพนซิลเวเนียสเตต และ มหาวิทยาลัยมิชิแกนสเตต เข้าร่วมกับกลุ่มคนที่ต้องการตามหาตัวตลกในมหาวิทยาลัยหลังจากมีผู้พบเห็น และมีข่าวลือเรื่องการโจมตีของตัวตลกแพร่กระจายไปทั่วมหาวิทยาลัย